kardosdrur/scandi-wiki huggingface dataset:
Multipel system atrofi

Multipel systematrofi (MSA) er en kronisk, fremadskridende neurologisk sygdom, som rammer voksne mænd og kvinder. Ved sygdommen sker der det, at celler går til grunde i specielle områder i hjernen.

Funktionshæmmelser 
Man ved ikke, hvorfor cellerne går til grunde, og årsagen til sygdommen er således ikke kendt. Sygdommen betyder, at patienten får problemer med at bevæge sig. Det bliver tiltagende vanskeligt f.eks. at gå, at vende sig i sengen eller at skrive i hånden. Der opstår også vanskeligheder med balancen og med flere af de funktioner, som kroppen normalt klarer automatisk, f.eks. kontrollen med blæren.

Foreninger 
I Danmark findes der en landsforening for patienter og pårørende.

Kilder og eksterne henvisninger 

Neurologiske sygdomme
Kongstedlund

Kongstedlund er en gård som nævnes første gang i 1390 med navnet Lund. Den blev kaldt Kongstedlund fra 1592. Gården ligger i Sønder Kongerslev Sogn, Hellum Herred, Ålborg Amt, Sejlflod Kommune. Hovedbygningen er opført i 1592 og ombygget i 1640

Kongstedlund Gods er på 534 hektar med Lykkenseje

Ejere af Kongstedlund 

(1390-1419) Ove Stigsen Hvide
(1419-1420) Marie Ovesdatter Hvide gift Bjørn
(1420-1469) Anders Ovesdatter Bjørn
(1469-1490) Anders Jacobsen Bjørn
(1490-1500) Bjørn Andersen Bjørn
(1500-1536) Viborg Domkirke
(1536-1538) Kronen
(1538) Bjørn Andersen Bjørn
(1538-1540) Henrik Bjørnsen Bjørn
(1540-1590) Jens Kaas / Niels Kaas / Christoffer Dyre Lunge / Iver Dyre Lunge / Kirsten Dyre Lunge gift Juul
(1590-1600) Niels Axelsen Juul
(1600-1610) Anne Thomasdatter Stygge gift Juul
(1610-1637) Axel Nielsen Juul
(1637-1641) Iver Krabbe
(1641-1647) Dorthe Juul gift (1) Krabbe (2) Høg Banner
(1647-1660) Erik Høg Banner
(1660-1675) Iver Juul Høg Banner
(1675-1701) Peder Pedersen Brønsdorff
(1701) Anders Pedersen Brønsdorff / Jacob Pedersen Brønsdorff / Severin Pedersen Brønsdorff / Laurits Christensen Westerhof
(1701-1704) Laurits Christensen Westerhof
(1704-1748) Severin Pedersen Brønsdorff
(1748-1750) Charoltte Amalie Wiegandt gift Brønsdorff
(1750) Anne Kirstine Severinsdatter Brønsdorff gift von Deden
(1750-1751) Slægten Brønsdorff
(1751-1772) Hans Georg von Deden
(1772-1812) Severin Hansen Brønsdorff von Deden
(1812-1839) Sigvard Altewelt Færch
(1839-1899) Ole Michael Kjeldsen
(1899-1900) Johan Henrik Ahnfeldt Kjeldsen
(1900) Kreditforeningen Af Jydske Landejendome
(1900-1906) Interessentskab Kjeldsen
(1906-1912) Søren Christen Nørgaard
(1912-1915) Carl Sørensen Nørgaard
(1915-1917) Christian Kjellerup
(1917-1922) Hjalmar Rechnitzer
(1922-1963) Jørgen Carl Gustav Castenschiold (gift med Prinsesse Dagmar, datter af Frederik 8.)
(1963-1973) Aksel M. Horsens
(1973-1990) Jens Erik Horsens
(1990-1994) Christian Carl baron Juel-Brockdorff
(1994- ) Arne Houmann Thomsen

Eksterne henvisninger

Kilder 
J.P. Trap: Danmark 5.udgave, Kraks Landbrug

Fredede slotte og herregårde i Danmark
Herregårde i Aalborg Kommune
Herregårde i Aalborg Amt
Lille Vildmose
Lyons hypotese

Lyons hypotese eller X-inaktiveringsteorien er en teori fremsat af Mary Frances Lyon, der beskriver, at kun det ene af en kvindes to X-kromosomer, er aktivt. 

Kvinder har to X-kromosomer. Såfremt begge X-kromosomer var aktive hos kvinden, ville det medføre dobbeltproduktion af de samme proteiner. Derfor inaktiveres det ene X-kromosom omkring 16 dage efter befrugtningen. Inaktiveringen foregår helt tilfældigt og tager ikke hensyn til om X-kromosomet er af paternel (fra faderen) eller maternel (fra moderen) oprindelse, og derfor vil gennemsnitligt 50% af cellerne udtrykke det ene X-kromosom og 50% det andet. Teorien forklarer hvorfor nogle områder af en kvindes krop vil kunne udvise tegn på en given X-bunden sygdom, hvorimod andre områder vil være normale. Rent fænotypisk kan man se det ved tilstande som fx albinisme, Duchennes muskeldystrofi og hæmofili; ved fx albinisme vil kun områder af kvindens krop mangle pigmentering.

Genetik
Camp Nou

Spotify Camp Nou (catalansk for "ny fodboldbane", på engelsk ofte benævnt Nou Camp) er Barcelona's fodboldstadion i Catalonien, Spanien. Der er plads til 99.354 siddende tilskuere. Stadion er hjemmebane for FC Barcelona. Det er det største stadion i Europa. Dets originale navn "Estadi del Futbol Club Barcelona" bliver oversat på engelsk til FC Barcelona's stadion, selvom det populært bliver kaldt Camp Nou eller Nou Camp.
Modsat Camp Nou er Palau Blaugrana et stadion til indendørssport og lige ved siden af det ligger Ice Rink, som er et stadion til isbaserede sportsgrene. Bagved stadion ligger et mindre stadion som kaldes "Mini Estadi" hvor Barcelonas B-hold (andetholdet) spiller.

Historie 
Camp Nou er bygget mellem 1954 og 1957 er designet af arkitekterne Francesc Mitjans-Miró, Lorenzo García Barbon og Josep Soteras Mauri. Det kostede 288 millioner spanske pesetas at bygge. FC Barcelona vandt den første kamp på Camp Nou med 4-2, hvor Eulogio Martínez scorede det første mål på Camp Nou. Over 90.000 var til stede til denne åbningskamp.
Stadionet består af faciliteter som en memorabilia butik, mini baner til træningskampe og et særligt lille kapel, hvor spillerne kan bede inden en kamp. På stadionet ligger er det mest besøgte museum i Catalonien, El Museu del Barça, som har omkring 1.200.000 besøgende hvert år. Museet blev indviet i 1984 af den daværende præsident for FC Barcelona Josep Lluís Nuñez. På museet kan der ses 1.420 ting om FC Barcelona's historie, hvoraf de 420 er trofæer.

Camp Nou har været vært for en del vigtige begivenheder udenfor fodboldområdet. Forskellige musikere har optrådt på stadionet. Nogle af disse er:
 Michael Jackson
 U2
 Pink Floyd
 Bruce Springsteen
 Artois
 Julio Iglesias
 Sting, Bruce Springsteen og the E Street Band, Youssou N'Dour, Tracy Chapman, Peter Gabriel og "El Último de la Fila" ved Amnesty Internationals koncert for menneskerettigheder
 De tre tenorer: Josep Carreras, Placido Domingo og Luciano Pavarotti
 Josep Carreras
 Lluís Llach

Paven Johannes Paul II prædikede for en folkemængde på over 120.000 på Camp Nou den 17. november 1982.
Indvielsesceremonien ved VM i fodbold 1982 blev holdt den 13. juni foran en menneskemængde på over 100.000. Ved denne lejlighed vandt Belgien over Argentina med cifrene 1-0.

Renovering og udbygning 
For at fejre Camp Nous 50-års jubilæum, har klubben bedt om tilbud fra internationale arkitekter, på et projekt til omdannelse af stadionet. Målet med denne omdannelse, er at få lavet stadionet til en integreret og meget tydelig del af bybilledet. FC Barcelonas ledelse har sat det mål at Nou Camp efter ombygningen skal kunne huse mellem 115.000-120.000. Stadionet kan nu huse 99.354 mennesker. Klubben vil endvidere gerne have at Camp Nou skal ligne Allianz Arena i Bayern, hvor Bayern München og 1860 München spiller deres hjemmekampe. I 2016 blev planerne for udbygningen fremlagt. Planerne inkluderede tilbygning af 47.000 kvm tag, samt et forøgelse af tilskuerepladserne til 105.000.

Referencer

Eksterne henvisninger 

Fodboldstadioner i Spanien
FC Barcelona
Etableret i 1957
Intron

Et intron er en DNA-sekvens i et gen, som bliver transkriperet til RNA, men som ikke findes i modent RNA (i modsætning til exon). Intron bliver skåret ud under splejsingsprocessen og bliver derved ikke oversat til proteiner. Navnet "intron" kommer fra engelsk "intragenic region".

Introner koder ikke for aminosyrer. DNA består af to strenge, hvis basepar udgør den skabelon, som cellen via transskription og senere translation, bruger som skabelon til dannelse af proteiner. Dog koder dele af DNA'et ikke for aminosyrer – introns, mens andre gør – exons. Ved transskriptionen kopieres både exons og introns direkte til mRNA. Senere i processen klippes introns-sekvenserne ud fra mRNAet således, at kun de dele af DNA'et, der direkte koder for aminosyrer, bliver translateret til et funktionelt protein.

Se også 
 Proteinbiosyntese

Genetik
Cellebiologi
Københavns Omegns Storkreds

Københavns Omegns Storkreds er en valgkreds i Landsdel Hovedstaden.

Storkredsen er oprettet i 2007. Den omfatter det meste af den tidligere Københavns Amtskreds. Dog er de tidligere kommuner mod nord (Ledøje-Smørum, Værløse og Søllerød) overført til Nordsjællands Storkreds, mens den tidligere Amagerkredsen er overført til Københavns Storkreds.

Opstillingskredse 
I forbindelse med Strukturreformen er der sket ændringer i inddelingen af opstillingskredse. Storkredsen består af følgende otte opstillingskredse: 
 Gentoftekredsen
 Lyngbykredsen
 Gladsaxekredsen
 Rødovrekredsen
 Hvidovrekredsen
 Brøndbykredsen
 Taastrupkredsen
 Ballerupkredsen

Valgresultater siden 2007

Referencer 

Folketingsvalgkredse
Nicolás Millán

Nicolás Millán (Født 17. november 1991) chilensk fodboldspiller, som er kendt for at være den yngste spiller der har repræsenteret et chilensk hold i professionel fodbold. Den 10. september 2006 blev han nemlig skiftet ind for sin klub, Colo Colo, mod Santiago Wanderas, i en alder af bare 14 år og 9 måneder. Millán, der desuden både kan bruges som angriber og fløj, skiftede i 2003 til Colo Colos ungdomshold. Før hans debut spillede han for klubbens U17 hold, hvor han scorede 3 mål i lige så mange kampe.
Nicolás Millán er sidenhen blevet sammenlignet med Manchester Uniteds portugisiske stjerne Cristiano Ronaldo, og flere europæiske fodboldklubber som bl.a. Chelsea F.C. og Inter Milan har været interesseret i det unge stortalent. Men faderen, Mark Quinn Millán, har fastslået at hans dreng ikke forlader chilensk fodbold før han er fyldt 18 år. Nicolás har også en lillebror ved navn Joseph Early Millán, beskrives også som en spiller med et fænomenalt talent.

Fodboldspillere fra Chile
Fodboldspillere fra Colo-Colo
Douglas Wilder

Douglas Wilder (født 17. januar 1931) er en amerikansk jurist og tidligere politiker, der fra 1990 til 1994 var guvernør i Virginia. Wilder var den første folkevalgte afro-amerikanske guvernør i USA efter Rekonstruktionstiden. 

Efter sin uddannelse i kemi deltog han som sergent i Koreakrigen, hvor han blev dekoreret med fortjenstmedaljen Bronze Star. Efter militærtjenesten studerede han jura på Howard University.

Hans politiske karriere startede i 1969, da han blev den første farvede amerikaner valgt til senator i Vest Virginia. I 1985 blev han valgt til Lieutenant Governor af Virginia. Han efterfulgte guvernør Baliles den 8. november 1989, da han vandt over sin republikanske modkandidat, Marshall Coleman (med mindre end 0,5%). Han sad som guvernør til 1994, hvor han blev afløst af republikaneren George Allen.

I november 2004 blev han valgt til borgmester i Richmond, hvor han fungerede som borgmester fra 2005 til 2009.

Eksterne henvisning 
 Om Douglas Wilder 

Borgmestre fra USA
Guvernører i West Virginia
Medlemmer af Senatet i USA
Kongeåmuseet

Kongeåmuseet i Vamdrup blev oprettet i 1973 og flyttede i 1985 ind i byens tidligere stationsforstanderbolig. Den blev opført i 1899 og var meget stor fordi Vamdrup Grænsebanegård var Danmarks fjerdestørste jernbanestation.

Museet rummer udstillinger om Kongeågrænserne, både statsgrænsen mellem Danmark og Tyskland 1864-1920 og den toldgrænse, der adskilte Nørrejylland fra Hertugdømmet Slesvig gennem næsten 500 år. Der er en stor model af den gamle grænsebanegård i forholdet 1:87. Desuden rummer bygningen minder om grænsestationsbyen, der opstod efter 1866, hvor strækningerne Vojens-Vamdrup på den tyske side og Fredericia-Vamdrup på den danske side blev indviet.

Museet har også skolestue, gammeldags køkken, stuen fra Vamdrup Vandmølle samt udstillinger af legetøj og håndarbejde. Museet drives af frivillig arbejdskraft.

Eksterne kilder/henvisninger 
 Museets hjemmeside

Historiske museer i Danmark
Museer i Region Syddanmark
Vamdrup
Museer etableret i 1973
Neutral

Neutral har flere betydninger:

 Neutralitet (diplomati) – i politisk forstand et land, som ikke vælger side/deltager i en konflikt mellem andre lande. 
 Neutral (geografi) – territorium som ikke tilhører nogen stat.
 Neutral (kemi) – En vandig blanding hvs pH er lig 7, dvs. indeholder ikke overskud af syre eller base. 
 Neutral (synsvinkel) – betragte en sag uden at tage stilling.
 Neutral (mærke) – mærkenavnet på en række af husholdningsprodukter solgt i Danmark.
 Neutral (sprog) – i Norge vælger en del kommuner at stille sig neutrale i valget af officiel sprogform
 Neutralt element – et begreb inden for matematikken.

Se også 
Wikipedia:Skriv Wikipedia fra et neutralt synspunkt
Alf (tv-serie)

Alf var en populær amerikansk tv-serie produceret af NBC fra 1986 til 1990. Tv-serien er en sitcom (komedieserie), der er inspireret af og er en parodi på filmen E.T. (1982). Alf er også navnet på komedieseriens hovedperson, et væsen fra rummet, der lander på jorden og bor hos en amerikansk familie. Tv-serien havde premiere den 22. september 1986 og sluttede den 18. juni 1990.

Handling 

Gordon Shumway, den sidste overlevende fra planeten Melmac, lander med et brag i familien Tanners garage, efter at han er fløjet væk fra sin hjemplanet, der sprang i luften. Willie Tanner, familiens overhoved vælger at kalde ham for ”ALF” (anderledes livsform). Familien Tanner beslutter sig for at optage Alf som et medlem af familien.

Alf blev født den 26. oktober 1776, på "østsiden" af Melmac. Melmac har grønne skyer, blåt græs og en lilla sol. Alfs krop er dækket af brun/orange pels. Han har en stor krum næse og hele otte maver, som skal fordøje alt det, han spiser.

Da Alfs planet som følge af en atomeksplosion springer i luften, mens han er på vagt for omløbspatruljen, må han finde en ny planet, så han vælger at følge et radiosignal, som kommer fra Jorden, hvorefter han ender i familien Tanners garage. Selvom de er en smule usikre på, hvad de skal gøre, optager familien Tanner Alf som medlem af familien og skjuler ham for nysgerrige blikke og for militæret, så han ikke en dag bliver hentet og skal undersøges af utallige videnskabsmænd.
Alf skal nu overleve kulturchokket og vænne sig til at bo hos familien Tanner.
Her oplever han, hvad det vil sige at kede sig, og hvad det vil sige at gøre livet svært for familien Tanner. I et afsnit sprænger han for eksempel deres hus i luften, i et andet bliver han næsten skudt af nogle jægere, som forveksler ham med en myresluger.

Tv-serien indeholder 102 afsnit, og navnet på hver episode er også navnet på en sang, som har relevans til afsnittes handling.

Medvirkende 
 Max Wright – Willie Tanner
 Anne Schedeen – Kate Tanner
 Andrea Elson – Lynn Tanner
 Benji Gregory – Brian Tanner
 John LaMotta – Trevor Ochmonek
 Liz Sheridan – Raquel Ochmonek
 Josh Blake – Jake Ochmonek (sæson 2-3)
 JM J. Bullock – Neal Tanner (sæson 4)
 ALF (Gordon Shumway) – Paul Fusco (stemmen)
 ALF (Gordon Shumway) – Michu Meszaros (inde i dukken)

Episoder

Sæson 1: 1986-1987

Eksterne henvisnigner 
 
 ALF Episode Guide 
 Fan History: Alf 

Sitcoms
Amerikanske tv-serier fra 1980'erne
Tv-programmer fra NBC
Sydjyllands Storkreds

Sydjyllands Storkreds er en valgkreds i Landsdel Sjælland-Syddanmark. 
Storkredsen er oprettet i 2007. Den består af de tidligere valgkredse Sønderjyllands Amtskreds og Ribe Amtskreds samt en stor del af den tidligere Vejle Amtskreds.

Opstillingskredse 
I forbindelse med Strukturreformen er inddelingen i opstillingskredse blevet ændret. Storkredsen består af følgende 13 opstillingskredse:
 Sønderborgkredsen.
 Aabenraakredsen.
 Tønderkredsen.
 Esbjerg Bykredsen.
 Esbjerg Omegnskredsen.
 Vardekredsen.
 Vejenkredsen.
 Vejle Nordkredsen.
 Vejle Sydkredsen.
 Fredericiakredsen.
 Kolding Nordkredsen.
 Kolding Syd-kredsen.
 Haderslevkredsen.

Valgresultater

Referencer 

Folketingsvalgkredse
Medea

Medea () er en troldkvinde i den græske mytologi. Datter af kong Aietes af Kolchis, Kirkes niece, barnebarn af solguden Helios og Jasons hustru.

Tragedien Medea 

Tragediens hovedperson er kvinden Medea. Hun stammer fra Kolchis ved Sortehavet og er barnebarn af Solen, Helios. Jason er nevø til kongen af Jolkos, og for at få tronen igen skal han hente det gyldne skind i Kolchis. Da han kommer til Kolchis møder han Medea, som forelsker sig i ham. Medea er trolddomskyndig og udnytter sine kræfter til at hjælpe Jason på den mission Kongen af Kolchis, Medeas far, sender ham på for at få det gyldne skind. Parret har måttet flygte fra Kolchis, og under flugten dræber Medea sin bror for at redde sig selv og Jason. Jason og Medea vender tilbage til Jolkos for at gøre krav på tronen, men må siden flygte, fordi Medea har dræbt kongen, og dennes søn leder dem på flugt. Jason og Medea bosætter sig siden i Korinth i Grækenland og får sammen to sønner.

I tragedien hører vi, at Jason og Medea nu bor i Korinth i Grækenland og at de har to sønner. For børnenes skyld vælger Jason at gifte sig med prinsessen i Korinth. Stykket handler om Medeas reaktion på dette. Lidelsen ved at Jason gifter sig igen, svigtet og alene i et fremmed land, uden mulighed for at vende hjem igen ønsker Medea i første omgang kun at dø; men hævntørsten overstiger dog hendes sorg, og hun beslutter sig for at hævne sig på Jason. Kong Kreon får dog medlidenhed med Medea og giver hende endnu en dag i Korinth, hvilket giver Medea tid nok til at udtænke en plan: Som led i sin plan sender Medea sine sønner af sted med et forgiftet diadem og slørgevandt som bryllupsgave til Jasons kommende hustru. Dette er peripetien (det afgørende vendepunkt) i tragedien. Både prinsessen og kong Kreon dør som følge af dette.

En budbringer løber fra slottet til Medeas bolig for at fortælle, hvad der er sket på slottet, og at hun til blive straffet for sine gerninger. Dette er signal til at Medea skal påbegynde den sidste del af sin plan, nemlig at slå sine to sønner ihjel. Dette vil være større lidelse for Jason, end hvis Medea dræber ham. Mordet på børnene er dog til stor sorg for Medea, der selv kæmper imod sin egen moderkærlighed. Men lige så stor Medeas kærlighed til Jason var, lige så voldsom er nu hendes had og hendes trang til hævn. Moderkærlighed og hævntørst kæmper i hendes sind, men da hendes plan er først sat i værk, og hun har sendt sine børn af sted med de forgiftede gaver til bruden (peripetien) ser hun ingen vej tilbage, og hun dræber sønnerne for derefter at flygte. Medea får dermed sin hævn på Jason, og hendes kvaler er endt.

Film og tv 
I 1969 udkom filmen Medea af den italienske instruktør Pier Paolo Pasolini, baseret på Euripides' tragedie med operasangerinden Maria Callas i hovedrollen som Medea. 

I 1988 lavede instruktør Lars von Trier sin før-dogme Medea til dansk tv; han brugte et manuskript af filmsinstruktøren Carl Theodor Dreyer. Rolleliste: Udo Kier, Kirsten Olesen, Henning Jensen og Mette Munk Plum.

Referencer

Eksterne henvisninger 

 
 The Medea of the modern times

Personer i græsk mytologi
Nordjyllands Storkreds

Nordjyllands Storkreds er en valgkreds i Landsdel Midtjylland-Nordjylland. 
 
Storkredsen er oprettet i 2007. Den består af den tidligere Nordjyllands Amtskreds. Desuden indgår større dele af den tidligere Viborg Amtskreds og en lille del af den tidligere Århus Amtskreds i storkredsen

Opstillingskredse 
Storkredsen er inddelt i følgende 9 opstillingskredse: 
 Frederikshavnkredsen.
 Hjørringkredsen.
 Brønderslevkredsen.
 Thistedkredsen.
 Himmerlandkredsen.
 Mariagerfjordkredsen.
 Aalborg Østkredsen.
 Aalborg Vestkredsen.
 Aalborg Nordkredsen.

Valgresultater

Referencer 

Folketingsvalgkredse
Region Nordjylland
Medea (tragedie)

Medea (græsk: Μήδεια, Mēdeia; latin: Medea) er en antik græsk tragedie skrevet af Euripides.

Stykket 
Euripides producerede Medea som en del af en trilogi, hvor de andre to dramaer er de nu tabte Filoktetes og Diktys, afsluttende med satyrspillet Theristai. Det blev opført første gang ved Dionysosfesten i Athen i 431 f.Kr.. Det vandt tredjeprisen (af tre priser) i konkurrence med Euforion, Aischylos' søn, og Sofokles.  Stykket er det næstældste af digterens 17 fuldstændige tragedier. Euripides var nær eller måske over 50 år, da han skrev det.

Handling 
Tragedien er baseret på myten om Jason og Medea fra Kolkis (i dagens Georgien). Medea er datter af kong Aietes, niece til troldkvinden Kirke, og barnebarn af solguden Helios. Handlingen foregår i Korinth, hvortil Medea, en barbarisk, og Jason er flygtet efter at have stjålet det gyldne skind i Kolkis fra Medeas fader, kong Aietes. Jason har ved handlingens begyndelse netop forladt Medea for at gifte sig med Glavke, datteren af kong Kreon af Korinth, og handlingen udvikler hendes sorg og hævnplaner. Handlingen fokuserer hovedsageligt på Medea. Medea finder sin position i den græske verden truet og vil hævne sig. Det giver stykket præg af at være det mest Sofokleanske af Euripides' bevarede skuespil. Det er bemærkelsesværdig at både Medea og Jason kan ses som den tragiske helt. Hun bestemmer sig for at dræbe Glavke ved at forære hende et forgiftet diadem af guld. Alt går som planlagt, og tillige dør kong Kreon, da han prøver at redde datteren. For at straffe Jason yderligere dræber hun også deres fælles børn.

Litteratur 
Euripides: Medea (1986), oversat af Otto Foss, Gyldendal.

Noter

Eksterne henvisninger 
 Jean Christensen: "Medea - en mytologisk biografi" (AIGIS 2008, 2) 

Antikke græske skuespil
Matthew Broderick

Matthew Broderick (født 21. marts 1962) er en amerikansk skuespiller, der især er kendt for at spille hovedrollen i kultfilmen En vild pjækkedag (1986).
Han har også medvirket i film som Godzilla og Hybridmanden, og lagt stemme til Simba i Løvernes Konge.

Filmografi i udvalg
 WarGames (1983)
 Ladyhawke og lommetyven (1985)
 En vild pjækkedag (1986)
 Project X (1987)
 Biloxi Blues (1988)
 Ærens mark (1989)
 Løvernes Konge (1994)
 Hybridmanden (1996)
 Godzilla (1998)
 Inspector Gadget (1999)

Eksterne henvisninger

 

Filmskuespillere fra USA
Hollywood Walk of Fame
Østjyllands Storkreds

Østjyllands Storkreds er en valgkreds i Landsdel Midtjylland-Nordjylland.

Storkredsen er oprettet i 2007. Den består af den tidligere Århus Amtskreds, bortset fra de områder, der er overført til Vestjyllands Storkreds eller Nordjyllands Storkreds. Desuden indgår en stor del af den tidligere Vejle Amtskreds og en lille del af den tidligere Viborg Amtskreds i storkredsen.

Opstillingskredse 
I forbindelse med Strukturreformen er inddelingen i opstillingskredse blevet ændret. Storkredsen består af følgende 11 opstillingskredse:
 Århus Sydkredsen
 Århus Vestkredsen
 Århus Nordkredsen
 Århus Østkredsen
 Djurskredsen
 Randers Nordkredsen
 Randers Sydkredsen
 Favrskovkredsen
 Skanderborgkredsen
 Horsenskredsen
 Hedenstedkredsen

Folketingsvalg

Referencer 

Folketingsvalgkredse